Donald C. Jacobson

je za tým BOH

DRUHÝ DIEL

KEĎ SA ZÁZRAKY DEJÚ BEŽNÝM ĽUĎOM

Ukážka z elektronickej knihy

Odporúčania pre knihu Je za tým Boh 2

„Don Jacobson urobil skvelú vec. Dal dokopy príbehy viery pre nás, ktorí veríme, že Boh stále odpovedá tým, ktorí na neho volajú, a že tým, ktorí v neho dôverujú, dokazuje, že je hodný ich dôvery. Či už budete brať tieto príbehy ako zázraky, alebo ako dôkazy Božej vernosti, určite vás povzbudia a prinútia zamyslieť sa. Kniha Je za tým Boh 2 vám pripomenie, že Boh stále hýbe vrchmi.“

– Ken Wytsma,

vedúci pastor zboru Antioch Church v Bende v Oregone, prezident Kilns College a autor knihy The Grand Paradox: The Messiness of Life, the Mystery of God and Necessity of Faith

„Mnohí sa pýtajú, či sa zázraky dejú aj dnes. Keď budete čítať tieto zázračné príbehy, zistíte, že sa nimi vinie niť Božej dobroty a milosti. Nech tieto príbehy povzbudia a prebudia vašu vieru a spôsobia, že nejaký zázrak sa stane aj súčasťou vášho príbehu.“

– Julia Immonenová,

držiteľka dvoch svetových rekordov vo veslárskych pretekoch naprieč Atlantickým oceánom, zakladateľka spoločnosti

Sport for Freedom a autorka knihy Row for Freedom: Crossing an Ocean in Search of Hope

„Počúvam to stále: ,Nemôžem pozerať správy, lebo sú príliš depresívne.‘ Alebo: ,V správach hovoria len o negatívnych udalostiach.‘ No sú aj dobré správy. Môj priateľ Don Jacobson a ľudia z rádia K-LOVE vám chcú oznámiť, že Boh má stále nad všetkým vládu. Kniha Je za tým Boh 2 je povzbudivou zbierkou príbehov o láske, nádeji a milosti, ktoré na vlastnej koži zažili Božie deti. Nechajte sa povzbudiť. Boh je tu, aj keď je nesmierne ťažké vidieť ho. Tieto úžasné príbehy vám pripomenú túto pravdu.“

– Dave Burchett,

autor kníh When Bad Christians Happen to Good People

a Stay: Lessons my Dogs Taught Me about Life, Loss, and Grace

„Nestáva sa mi často, že by som počas čítania prestával dýchať, no presne to sa mi dialo pri prevracaní stránok tejto knihy. Jedna vec je počuť silný príbeh, niečo iné je však nechať sa ním pohnúť – takže človek začne premýšľať o svojej viere, no zároveň to jeho vieru posilní. Môjmu priateľovi Donovi Jacobsonovi sa touto poslednou zbierkou príbehov presne toto podarilo.“

– Sami Coneová,

blogerka (SamiCone.com), známa televízna osobnosť, rozhlasová moderátorka v rádiu, autorka podcastov Family Money Minute

„Všetci máme v talóne príbehy o chvíľach, keď v našom živote konal Boh. Niekedy sa vďaka pohľadu na to, ako Boh koná v živote iných ľudí, dokážeme zahľadieť na zázraky, ktoré Boh vykonal pre nás.“

– Mark Batterson,

vedúci pastor zboru National Community Church vo Washingtone a autor knihy The Circle Maker: Praying Circles Around Your Biggest Dreams and Greatest Fears

„Autor Listu Hebrejom vyzýva kresťanov, aby sa navzájom povzbudzovali (pozri Hebr 10, 24 – 25). Kniha Je za tým Boh 2 povzbudzuje kresťanov príbehmi zo života bežných veriacich. Tieto príbehy nám pripomínajú, že slúžime Bohu, ktorý rád prichádza v pravý čas. Ak ste znechutení, táto kniha je pre vás. Ak je znechutený niekto, koho poznáte alebo máte radi, tak ten človek potrebuje túto knihu.“

– Ed Underwood,

vedúci pastor zboru v meste Glendora v Kalifornii a autor kníh When God Breaks Your Heart a The Trail: A Tale about Discovering God’s Will

„Ak je svedectvo dôkazom existencie nejakej veci, potom rozprávaním svojich príbehov o Božej veľkosti stále znova a znova dokazujeme Božiu vernosť. V knihe Je za tým Boh 2 Don Jacobson a rádio K-LOVE zhromaždili vzrušujúcu zbierku osobných svedectiev. Táto kniha vás povznesie a každým ďalším príbehom vo vás zapáli väčšiu vieru. Či už chcete prekonať pochybnosti vo viere, alebo chcete svoju vieru posilniť, vedzte, že kniha Je za tým Boh 2 odvážne ohlasuje dobrotu Boha, ktorý presahuje naše chápanie a pozýva do tanca so zázrakmi.“

– Logan Wolfram,

bloger (loganwolfram.com), spisovateľ a riaditeľ organizácie Allume Conference

„Verím, že rádio K-LOVE a môj priateľ Don Jacobson svojou novou knihou Je za tým Boh 2 povzbudia Ježišových priateľov po celom svete k tomu, aby si všímali Pánove žarty a šibalstvá! Viete, prečo Boh vstupuje do našich životov? Pretože Boh je láska a láska presne toto robí!“

— Bob Goff,

autor bestselleru New York Times s názvom Love Does

„Ak nás Boh chce niečo naučiť, tak to, aby sme sa naučili úplne sa na neho spoliehať a celkom od neho závisieť. Niekedy sme zdeptaní a máme pocit, že sa ani nemáme na koho obrátiť. Boh nám však radí, aby sme sa obrátili na neho. Hovorí tiež, že vtedy sa o nás postará on sám. V ňom nájdeme opravdivý pokoj, ktorý prevyšuje všetko chápanie – no stane sa to len vtedy, keď svoje zmýšľanie a porozumenie vymeníme za Otcovo zmýšľanie. Dôkazom toho sú príbehy v tejto knihe. Praví Boží služobníci tu hovoria o tom, ako sa ich život zmenil, keď svoje vlastné chápanie vecí zamenili za Otcovo. Akým požehnaním je byť dieťaťom tohto Kráľa!“

— Missy Robertsonová,

hviezda televízneho programu Duck Dynasty

„Okolo nás sa deje veľmi veľa vecí, ktoré nevidíme. Celý život je o uhle pohľadu. Keď sa náš uhol pohľadu zjednotí s tým Božím, sme svedkami úžasných vecí. Táto kniha, ktorá je zbierkou príbehov od mojich priateľov z rádia K-LOVE, vás naozaj nadchne a povzbudí!“

— Andy Andrew,

autor bestsellerov New York Times

Ten, ktorý si všímal a Pútnikov dar

„Dennodenne sa ocitáme v strese a v situáciách, ktoré nemáme pod kontrolou, a často pri tom máme strach, že sme na všetko vlastne celkom sami. Boh nás však jasne pozýva byť jedným telom. Chcel, aby sme sa schádzali – a rozprávali si príbehy – a tak sa navzájom povzbudzovali a podporovali. A presne to takéto príbehy robia – dodávajú nám odvahu vo chvíľach nebezpečenstva a posilňujú nás v okamihoch, keď sa cítime bezmocní. Boh nás nenechal samých – on je s nami.“

— TobyMac,

popredný kresťanský hudobník a víťaz ceny Grammy

„Keď som sa vďaka svojej práci začala dostávať do komunít nachádzajúcich sa v odľahlejších oblastiach Afriky, Latinskej Ameriky a Ázie, začala som čoraz častejšie počúvať o skutočných zázrakoch – o tom, že Boh bežne zasahuje do života svojho ľudu a pomáha mu. My ľudia na Západe sme z viacerých dôvodov zabudli rozpoznávať tieto dôkazy Božieho konania v našom živote – či už v malom, alebo vo veľkom. Kniha Dona Jacobsona Je za tým Boh je dar: dostávame v nej dojemnú koláž každodenných zázrakov, ktoré povzbudzujú a nadchýnajú, no zároveň nás robia citlivejšími na skutočnosť, že Boh stále – v našom živote i vo svete okolo nás – koná rôznymi neuveriteľnými spôsobmi.“

— Keith Wrightová,

prezidentka organizácie Food for the Hungry

„Kniha Je za tým Boh nám osviežujúcim spôsobom pripomína to, že Boh venuje pozornosť aj drobným a celkom konkrétnym veciam v našom živote. Vo svete, ktorý je často preplnený nadmerným množstvom zlých správ, tieto príbehy o zázrakoch v bežnom živote upriamujú pozornosť na veľkosť Boha a krásu jeho milosrdenstva. Na tejto knihe mi prekážalo len jedno: že sa skončila tak rýchlo!“

— Vicki Courtneyová,

lektorka a autorka bestsellerov ako Your Girl, TeenVirtue a 5 Conversations You Must Have With Your Daughter

„Väčšina z nás – vrátane mňa samého – vníma zázraky ako veci, ktoré sa diali len v čase, keď sa odohrávali udalosti z Biblie. Priatelia, dnes je však Písmo aktuálne rovnako ako kedykoľvek predtým. Stále teda žijeme v biblických časoch a zázraky sú takpovediac stále ,živé a zdravé‘! To len my sme sa zlepšili v ich bagatelizovaní a chladnom vysvetľovaní – a to zázrakov malých i veľkých. Modlím sa za to, aby nám táto kniha otvorila oči pre zázraky, ktoré sa dejú okolo nás, či dokonca v našom vlastnom živote. Mne osobne prišla do rúk v tom najvhodnejšom čase. Niekedy totiž Boha hľadám tak veľmi, až mi začína unikať, že stojí priamo predo mnou. Kiež nám táto kniha všetkým pripomenie, že aj tie najjednoduchšie momenty v našom živote môžu patriť medzi tie najkrajšie Božie zázraky! Vďaka krížu je obrovským zázrakom aj môj ďalší nádych. Ďakujem ti, Ježiš!“

— Bart Millard,

hlavný spevák kapely MercyMe

„Nie je nič lepšie než počúvať druhých rozprávať o tom, akým spôsobom Boh zasiahol do ich života. Po celom svete sa deň čo deň dejú zázraky. Tieto príbehy sú neuveriteľné.“

— Robert D. Smith,

autor knihy 20,000 Days and Counting

„Prostredníctvom zázrakov, ktoré sa dejú vo všetkých oblastiach bežného života, kniha Je za tým Boh predstavuje úžasný pohľad na Boha skrze životy ľudí, ako ste vy alebo ja. Kniha Je za tým Boh je viac než kniha. Je to pozvanie, stretnutie, spôsob života. Vrelo vám ju odporúčam.“

— Stephan Bauman,

prezident a výkonný riaditeľ organizácie World Relief

„Ľudí v novozákonných časoch neudivovalo nič tak veľmi ako to, keď sledovali Ježiša konať zázraky priamo pred ich očami – a nás viac než čokoľvek iné povzbudzuje počúvanie príbehov o tom, že ich koná znova! Môj dobrý priateľ Don Jacobson, vydavateľ mojej knihy Jábez a jeho modlitba, opäť do sveta púšťa úžasné posolstvo aktuálne pre súčasnosť. Nenechajte si ho ujsť!“

— Bruce Wilkinson,

autor knihy Jábez a jeho modlitba

„Táto kniha je úžasnou pripomienkou Božej moci a prítomnosti. Tieto svedectvá ukazujú, že Boh je živý a koná v našom bežnom živote. Jeden príbeh za druhým nám potvrdzuje, že Boh je s nami od začiatku až do samého konca. Či už utekáme z horiacej budovy, topíme sa, alebo len potrebujeme malé povzbudivé pošepnutie, môžeme si byť istí, že on nás nikdy neopustí ani nezanechá. Služba rádia K-LOVE a jeho poslucháčov ma povzbudzuje byť odvážnym a smelým pri šírení a ohlasovaní Ježišovej lásky.“

— Michael McDowell,

jazdec pretekov NASCAR Sprint Cup

„Boh nepotrebuje, aby sme si uvedomovali zázraky, ktoré koná, no on ich aj tak robí každý deň! Nová kniha z dielne rádia K-LOVE s názvom Je za tým Boh je mocným nástrojom, ktorý rozpráva príbehy o mnohých takýchto zázrakoch.“

— Brandon Heath,

víťaz ocenenia New Artist of the Year Dove Award za rok 2008

Americký originál

It's a God Thing: © 2014 Donald C. Jacobson

Vydavateľ: Published by arrangement with Thomas

Nelson, a division of HarperCollins

Christian Publishing, Inc., U.S.A.

Translated by permission.

Slovenské vydanie: © 2020 KUMRAN, s. r. o.

Mýtna 62, 064 01 Stará Ľubovňa

www.kumran.sk

Všetky práva vyhradené.

Žiadna časť tejto knihy nesmie byť reprodukovaná, uložená do informačných systémov ani inak rozširovaná (elektronicky alebo mechanicky) bez predchádzajúceho písomného súhlasu vydavateľa.

Preklad: Lukáš Vaník

Jazyková korektúra: Eva Petrovičová, Zuzana Guričanová

Zodpovedný redaktor: Eva Štrbová

Originál obálky: Julie Faires Allen

Obálka a grafická úprava: Štefan Talarovič, Ľudmila Králiková

Tlač: Tlačiareň HEIDY, s. r. o.

Prvé vydanie: ISBN 978-80-89993-28-4

Vytvorenie elektronickej verzie Dibuk, s. r. o., 2020

Knihu Je za tým Boh 2 venujeme verným poslucháčom

a podporovateľom rádia K-LOVE.

Mnohé z týchto príbehov pochádzajú od vás.

Ich vyrozprávanie osvieži a povzbudí ľudí po celom svete.

Ďakujeme vám.

Úvod

Príbehy, ktoré ukazujú, ako Boh po celom svete koná, môžu čitateľov jedine povzbudiť. A presne to sa podarilo prvému dielu knihy Je za tým Boh. Recenzie našich čitateľov nám nahrnuli do očí slzy radosti; ďakovali sme Bohu za to, že môžeme pomáhať prinášať svetlo ľuďom, ktorí prežili, budú prežívať alebo práve prežívajú vo svojom živote temné obdobie.

Uvedieme len pár citátov z hodnotení prvého dielu:

• Túto knihu som si zamilovala! Zasmiala som sa aj som si poplakala a niekedy som plakala a smiala sa zároveň!

• Táto kniha je taká úžasná a povzbudivá! Bolo ťažké odložiť ju – dodala mi nádej a prehĺbila moju vieru!

• Je to veľmi inšpiratívna kniha príbehov o Bohu zachytávajúcich skutočné udalosti. Úžasné čítanie o tom, ako Boh celkom reálne vstúpil do rôznych situácií. Vrelo ju odporúčam!

• Plná nádeje a úžasných zázrakov! Ďakujem, že ste zostavili túto knihu! Neviem sa dočkať ďalšej!

• Čítanie pozitívnych a povzbudivých príbehov obsiahnutých v tejto knihe si naozaj užívam; páči sa mi aj to, ako v nich vidno, že Boh nám vždy chce to najlepšie.

• Túto knihu milujem! Je nesmierne povzbudivé a inšpiratívne čítať o zázrakoch, ktoré sa dejú dnes!

• Ďakujem vám za túto zbierku príbehov – úžasne nám pripomína, že Boh sa neustále angažuje aj v drobných detailoch nášho každodenného života. Povzbudivé a pôsobivé čítanie… Ďakujem.

Modlíme sa, aby ste počas čítania príbehov tohto druhého dielu nanovo začali vidieť, ako Boh koná aj vo vašom vlastnom živote.

Nech ste na tejto svojej ceste požehnaní!

JEDEN

Zachránený

Susie Whittenová

Starý nákladiak sa horko-ťažko štveral po prašnej ceste vinúcej sa okolo vrchu. Bol však krásny letný deň – deň ako stvorený na výlet s rodinou. Písal sa rok 1976. Môj manžel Steve pre môjho otca vozieval na veľkom nákladiaku tekuté krmivo pre dobytok na mliečnych farmách. S našou dvojročnou dcérkou Robyn, ktorá sedela medzi nami v kabíne, a s plnou cisternou sme sa pomaly vliekli smerom k ranču nachádzajúcemu sa vysoko v horách Chino Hills v južnej Kalifornii. V ten deň bolo veľmi horúco. Ba zdalo sa, že čím vyššie na našom starom nákladiaku značky International stúpame, tým je čoraz teplejšie.

Kúsok pred vrcholom kopca, vo chvíli, keď bol náves pod najväčším tlakom, sme začuli kdesi spod nákladiaka silnú ranu. Prask! Steve okamžite skočil na brzdy. Nič sa nedialo. Nákladiak pod váhou nákladu začal spomaľovať. Steve na mňa vrhol znepokojený pohľad. „Vyskoč,“ povedal, „a hoď nejaké skaly pod kolesá.“

Koniec ukážky

Table of Contents

Titulná strana

Tiráž

Úvod

JEDEN